《王摩诘钓鱼图》
宋代·王安中

我本江湖人，市朝岂无心。偶然堕世网，如鸟思长林。

交亲岂不多，之子德我深。赐沐有馀閒，一马时相寻。

茅亭容膝耳，九衢可窥临。挂壁出古图，惊笑靡自任。

笔墨粗可识，佳处疑非今。佳哉王摩诘，风味我所钦。

自状钓鱼图，苇间相拿音。有如渼波游，一杜挟两岑。

坐令黄尘中，思落清江浔。秦子诗思古，清新间雄沈。

示我五字句，月杵鸣秋砧。回杯劝摩诘，对画手自斟。

我羡子高趣，子聆我微箴。譬如影与形，妙在同一阴。

我时坐其旁，清风溢幽襟。归来步长廊，缺月户半侵。

丹青已过鸟，齿颊犹哦吟。烦公有声画，相我无弦琴。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。